Kalifornijski business nepovjerljiv prema mogućoj smjeni Graya Davisa (15/8/03) - 2003-08-14
Poslovne krugove brine proračunski deficit i pesimistične prognoze u vezi ekonomskog oporavka; mogućnost opoziva guvernera dodatno ih j
Stanovnici Kalifornije odlučit će 7. listopada hoće li opozvati svog guvernera Graya Davisa. Ukoliko glasaju za njegov opoziv, moraju izabrati tko će ga zamijeniti. Tkogod postane guverner, bit će sučeljen s ogromnim izazovima. Najozbiljnijim kandidatima smatraju se republikanac glumac Arnold Schwarzenegger i demokrat Cruz Bustamante, trenutni zamjenik guvernera. No, dugi popis pretendenata obuhvaća i ozbiljne i neozbiljne kandidate, u širokom rasponu od jedne političke komentatorice, pa do jednog privatnog detektiva, “lovca na ucjenjene glave”. Kvalificirani ili ne, svatko od njih, ako bi bio izabran, naći će se pred ogromnim izazovom novog posla. Mark DiCamillo, direktor organizacije California's Field, koja provodi političke ankete, kaže da su problemi Kalifornije započeli prije dvije godine: "Počelo je krizom s električnom energijom, koja je, na izvjestan način, bila jedinstvena za Kaliforniju. No, kako su se stvari razvijale na razini čitave zemlje - američko tržište dionicama u padu, propast internetskih kompanija - Kalifornija je bila pogođena jače nego možda bilo koje drugo područje zemlje. Posebice je bila pogođena financijska struktura vlade zbog naglog pada poreznih prihoda. Veliki proračunski višak brzo se pretvorio u ogromni manjak." Ukratko, stekle su se razne okolnosti koje su dovele do pravog financijskog potresa. Guverner Davis je prošle godine osvojio drugi mandat, ali je raspoloženje glasača već bilo jako protiv njega, kaže Mark DiCamillo. U toj je kampanji guverner Davis naglasak stavio na blaćenje protivnika. Odnio je vrlo tijesnu pobjedu nad inače jako slabim protukandidatom, uz rekordno nizak odaziv birača. Građani Kalifornije su doslovce birali između lošeg i goreg kandidata. Kako se, u međuvremenu, deficit državnog proračuna popeo na 38 milijardi dolara, građani iz svih slojeva postali su vrlo zabrinuti i ljutiti. Naglo su se počele naplaćivati pristojbe kojih ranije nije bilo, smanjivane su državne usluge, a srezano je i financiranje javnih škola, kao i zdravstvenih ustanova. Većina nezadovoljstva oko fiskalne krize usredotočena je na guvernera Graya Davisa, koji bi, prema rezultatima anketa, izgubio svoj položaj kada bi se glasanje o opozivu održalo sada. Dale Carlson, iz financijsko-brokerske tvrtke Pacific Exchange, kaže da su poslovni ljudi zabrinuti zbog stanja ekonomije jednako koliko i zbog postupka opoziva: "Oboje donosi izvjesnu nestabilnost, koja nam trenutno nije potrebna. A, u mjeri u kojoj poslovne krugove brine proračunski deficit i dugoročni ekonomski izgledi Kalifornije, opoziv guvernera ne vodi u smjeru koji pomaže rješavanju tih problema." Najveća poslovna udruga, California Business Roundtable, također se protivi opozivu, no, njezin direktor Bill Hauck ovo smatra prilikom za reformu državnog zakonodavnog tijela, koje je, smatra on, jednako odgovorno za krizu koliko i guverner. Za početak, on bi olabavio ograničenje na broj mandata zakonodavcima, koje ih sada ograničava na najviše 6 ili osam godina na funkciji. "Kod nas ne postoji institucionalno pamćenje, nego, upravo suprotno, postoji ogromno neiskustvo u državnom parlamentu koji treba donositi odluke o temeljnim pitanjima ekonomije koja je peta ili šesta po veličini u svijetu. Ograničenja na broj mandatu su potpuno besmislena" - rekao je Bill Hauck. Kalifornijski je parlament snažno polariziran između republikanaca i demokrata. Stranke, zahvaljujući tome što su i izborni okruzi uglavnom čvrsto bilo za jednu ili drugu stranku, čvrsto kontroliraju svoje političare. To ne pogoduje postizanju kompromisa. Uz to, pitanja vezana uz proračun i proračunsku potrošnju mogu biti izglasana samo dvotrećinskom većinom, a ne običnom većinom kao u većini drugih saveznih država. To znači da se mnoge odluke niti ne uspijevaju usvojiti. Bez obzira tko će se naći na mjestu guvernera Kalifornije, ovi problemi neće nestati.